ඉන්දියානු සාගර ටූනා කොමිසමේ (IOTC)18 වැනි සැසි වාරය හෙට( 1) දා උදේ 8.30 ට කොළඹ ,බණ්ඩාරනායක සම්මන්ත්‍රණ ශාලාවේදී ආරම්භ වෙයි .මෙම මස 5 වැනි දා දක්වා පැවැත්වෙන සමුළුවෙහි සමාරම්භක උත්සවයේ ප්‍රධාන ආරාධිතයා වන්නේ ආර්ථික සංවර්ධන ඇමැති බැසිල් රාජපක්ෂ සහ ධීවර හා ජලජ සම්පත් සංවර්ධන ඇමැති වෛද්‍ය රාජිත සේනාරත්න මහතායි.ඉන්දියානු සාගර කලාපයේ වඳවෙමින් පවතින ටූනා මසුන් සම්පත නිසි කළමනාකාරිත්වයකින් , සහයෝගිතාවයකින් යුතුව නෙලා ගැනීම සඳහා වූ ස්ථීරසාර වැඩපිළිවෙළක් ස්ථාපිත කිරීම මෙම සමුළුවේ අරමුණ වෙයි.ඉන්දියානු සාගරය ආශ්‍රිතව මත්ස්‍ය කර්මාන්තයේ යෙදෙන ඕස්ට්‍රේලියාව ,බෙලීස් ,චිනය ,කොමරොස් ,එරිත්‍රියා,යුරෝපීය සංගමය,ප්‍රංශය,ගිනියාව ,ඉන්දියාව,ඉන්දුනීසියාව,ඉරානය,ජපානය කෙන්යාව,කොරියාව ,මැඩගස්කරය,මැලේසියාව,තායිවානය ,මොරිසස්,මොසැම්බික්,ඕමානය ,පකිස්ථානය , පිලිපීනය,සීෂෙල්ස්, සියෙරා ලියොන් ,සුඩානය,ශ්‍රී ලංකාව,ටැන්සානියාව,තායිලන්තය ,එක්සත් රාජධානීය,වනඅටු,සහ යේමනය ඉන්දියානු සාගර ටූනා කොමිසමේ ඡන්ද බලයහිමි රටවල් වන අතර මාලදිවයින,ෂෙනගල්, දකුණු අප්‍රිකාව,සහ උරුගුවේ රටවලට ඡන්ද බලයහිමි නැත.ඉන්දියානු සාගර ටූනා කොමිසම අන්තර් රාජ්‍ය සංවිධානයක් වන අතර එය ලෝක ආහාර හා කෘෂිකර්ම සංවිධානයේ 14 වන වගන්තිය යටතේ 1993 දී පිහිටුවන ලද්දකි.රටවල් 35 ක් මේ වන විට එහි සාමාජිකත්වය දරනු ලබයි.මෙම සමුළුව ශ්‍රී ලංකාවේ පැවැත් වෙන්නේ දෙවන වරට වන අතර විදේශීය නියෝජිතයින් 250 ක් පමණ එයට සහභාගී වනු ඇත.වසර 2010ට පෙර වසර 4ක කාලයක් ශ්‍රී ලංකාව මෙම සමුළුවට සහභාගී වී නොතිබුණු අතර 2010 දී පැවැත්වුණු සමුළුවේදී ශ්‍රී ලංකාවට එරෙහිව චෝදනා රැසක් එල්ල කැර තිබිණි.එහෙත් එම චෝදනා සඳහා නිසි පිළිතුරු ලබා දීමට අප රටේ නියෝජිතයින් නොසිටීම නිසා අපේ ධීවර කර්මාන්තයට යුරෝපීය සමාජයේ බලපත්‍ර සහතිකය අවලංගු කිරීමේ අවදානමක් උද්ගත ව තිබිණි.